**Hűség napi páros bérletakciót jelentett be a város polgármestere a helyieknek**

**Új nevek a 2024-es SopronFest-en!**

**Ünnepi megnyitó Demjénnel, Kraak & Smaak, Csík Zenekar és Necc Party a Fő téren, Sigma a Lővérekben, Puzsér Róbert és Sebestyén Balázs exkluzív podcastje a Liszt Központban, Gianni, a Kistücsök Étterem és Szabi a Pék soproni vendéglátóhelyeken. Sok-sok új programmal bővült a 2024-es SopronFest kínálata. A Hűség Napja alkalmából egy napig kedvezményes áron vehetnek páros bérletet a soproniak – jelentette be Farkas Ciprián, polgármester. A kedvezményes jegyek és bérletek karácsony előtt még elérhetők.**

A Hűség Napján újabb programokról adott hírt a SopronFest. A Fő téren 2024. május 12-én **Demjén Ferenc koncertje nyitja meg az ünnepi programsorozatot**. Ugyanezen a napon a Liszt Központban délután Fábry Sándor nevetteti meg a közönséget, majd a Telekom PodcastFest kiemelt és exkluzív eseményeként **Puzsér Róbert és Sebestyén Balázs** közösen áll színpadra és ugyanitt elindulnak a SopronFest ART programjai is.

A SopronFest Fő téri színpada egész héten ingyenes koncertekkel várja a közönséget. A Lővérekben zajló koncertsorozat előestéjén, május 16-án egy olyan zenekarral találkozhatunk, amely hosszú idő után lép újra színpadra és amely több generáció számára meghatározó. A csapat neve csak januárban lehet nyilvános, de az már publikus, hogy utánuk a **Necc Party** csapata indítja a napot a Tűztorony tövében.

Ugyanitt lép fel a SopronFest warm-up-napok keretében a **Csík zenekar**, a gyerekeket **Kovácsovics Fruzsina** várja, vasárnap pedig napközben **Metha** **és a Secret Factory** programja után a holland **Kraak & Smaak** zenekar koncertezik.

Újabb nemzetközi sztárral is bővült a Lővérek kínálata a SopronFesten: a Bladerunnaz csapatával érkezik a brit drum& bass dj páros, **Sigma**.

Megérkeztek az első hírek a SopronFest gasztronómiai programjairól is**. A szervezők célja, hogy 10 napon át ismert séfekkel és a hazai gasztronómia népszerű alakjaival találkozhasson a közönség a legjobb soproni vendéglátóhelyeken**. Reggeli, ebéd, vacsora és persze számos előadás és beszélgetés a Sopron Gourmet keretében. Az Erhardt Étterem vendége lesz a balatonszemesi **Kistücsök** csapata, a Fórum Pizzériában **Gianni** várja az olasz konyha szerelemeseit, a Harrer Csokigyárba pedig **Szabi a Pék** érkezik.

**A SopronFest programjaira karácsony előtt kedvezményesen lehet jegyet és bérletet váltani.** *„December 14-e, vagyis a Hűség Napja Sopron legfontosabb ünnepe. A SopronFesttel egy újabb ünnepel bővül a kínálat, egy olyan programsorozattal, amelyre rengetegen készülnek, hónapokon át és amely a helyieket és a fesztiválozó turistákat is megmozgatja. A Hűség napja alkalmából egy napig kedvezményes áron vehetnek páros bérletet a soproniak.”* - mondta el **Farkas Ciprián**, Sopron polgármestere. Ez a lehetőség 250 páros bérlet vásárlásánál lehetséges, december 14-én éjfélig.